РЕПУБЛИКА СРБИЈА

Одбор за дијаспору и Србе у региону

09 Број: 06-2/188-16

20. септембар 2016. године

Б е о г р а д

З А П И С Н И К

СА ДРУГЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у понедељак, **19. септембра 2016**. **године** у сали 2 Дома Народне скупштине са почетком у **12,00 часова**.

Седницом је председавао мр Иван Костић, председник Одбора.

Седници су присуствовали Миодраг Линта, заменик председника Одбора и чланови Одбора: проф. др Марко Атлагић, мр Јадранка Јовановић, Зоран Милекић, Александар Чотрић, Горан Николић, Марјана Мараш, др Љубинко Ракоњац, Љиљана Михајловић, Владимир Ђурић, Бранимир Јовановић, Драган Вељковић, Милорад Мирчић и проф. др Миладин Шеварлић, заменик члана Одбора.

Седници оправдано нису присуствовали: Жика Гојковић, Радослав Милојичић и Дејан Шулкић.

Пошто је председавајући констатовао да постоји кворум и да су испуњени услови за рад и одлучивање, сагласно члану 80. став 1. Пословника Народне скупштине, предложио је следећи

**Д н е в н и р е д**

1. Разматрање Плана рада Одбора за дијаспору и Србе у региону
2. Информација о активностима између две седнице Одбора
3. Разно

На питање да ли постоји предлог за измену и допуну дневног реда, јавио се Милорад Мирчић са предлогом да се прва тачка реда скине са дневног реда. Чланови одбора су приступили гласању у вези са овим предлогом и већином гласова предлог није усвојен.

Након спроведеног гласања у електронском систему, већином гласова усвојен је предложени дневни ред.

Пре преласка на рад по тачкама дневног реда, Одбор се изјаснио и већином гласова усвојио записник са прве седнице Одбора.

Председник Одбора је у уводном излагању по првој тачки дневног реда истакао да је Предлог проистекао из сагледавања положаја Срба у региону и дијаспори и њиховог односа са институцијама у матици, констатовани су проблеми са којима се сусрећу наши сународници, те су с тим у вези утврдђен мере и циљеви, као и начини за коришћење капацитета за суштинско поправљање положаја припадника нашег народа у дијаспори и региону и очување националног идентитета, као једног од стратегијских циљева Одбора, а тиме и државе Србије. У реализацији наведних мера, председник Одбора је истакао да рачуна на знање, искуства и капацитет чланова Одбора. Иако су надлежности Одбора ограничене, у оквиру свог делокруга Одбор може предузимати извесне кораке, почев од враћања поверења дијаспоре и Срба у региону у матичну државу, па све до праћења примене Закона о дијаспори и Србима у региону и измене закона у смислу унапређења рада Скупштине дијаспоре и Срба у региону, као и друга питања којима се јача веза матице са својим сународницима у другим земљама. Посебно је нагласио важност улоге матице у функционалном умрежавању свих организација Срба у свету и јачању свести у домаћој јавности о значају дијаспоре и Срба у региону.

У дискусији по овој тачки дневног реда су учествовали народни посланици, чланови, односно заменици чланова Одбора: др Љубинко Ракоњац, члан, који је указао на неколико сегмената које је уочио, те би по његовом мишљењу требало изменити речи: „губитак поверења и враћање поверења дијаспоре и Срба у региону у матичну државу“ , речима: „јачање поверења дијаспоре и Срба у региону у матичну државу“. Милорад Мирчић, члан, је подсетио да је рад Одбора дефинисан чланом 53. Пословника Народне скупштине, као и да су циљеви и укључивање дијаспоре у рад државних институција регулисани Уставом и законима, те да чланови Одбора из посланичке групе Српска радикална странка неће гласати за Предлог. Владимир Ђурић, члан, је указао на значај Стратегије очувања и јачања односа матичне државе и дијаспоре и матичне државе и Срба у региону из 2011. године и истикао проблем укључености дијаспоре у политички живот у Србији. Александар Чотрић је подвукао значај и сарадњу са представницима Српске православне цркве у региону и дијаспори, која поред верских активности, има велику улогу у окупљању наших људи, а посебно када је у питању организовање школа на српском језику и ћириличком писму; Миодраг Линта, заменик председника, је у свом обраћању подржао Предложени програм рада и нагласио потребу да се поједина министарства подстакну на ефикаснији рад у овој области. Проф. др Марко Атлагић, мр Јадранка Јовановић, Драган Вељковић и Миладин Шеварлић су износећи став да дијаспора није изгубила поверење у Србију, затражили да се у тексту измене, тј. ублаже одређене квалификација, а у складу са предлозима чланова Одбора, који су претходно дискутовали.Након дискусије по првој тачки дневног реда, Одбор је већином гласова усвојио Предлог програма рада Одбора уз напомену да се у текст унесу предложене измене са нагласком на јачању поверења у институције система.

По другој тачки дневног реда, председавајући мр Иван Костић информисао је чланове Одбора о активностима између две седнице. Први састанак је одржан 20. јула 2016. године, у вези са којим су чланови Одбора примили белешку. То је био састанак председника и члана Одбора Александра Чотрића са Немањом Дамњановићем, послаником српског порекла Слободарске партије Аустрије (ФПО) у Скупштини покрајине и града Беча. Дамњановић је у разговору истакао важност сарадње и јачање веза две земље, указујући на недовољан улазак аустријског капитала у Србију. У вези са политичком пасивношћу Срба у Аустрији, он је изнео запажање да је неопходно да се учине кораци у циљу подизања свести о важности њиховог активног политичког учешћа у земљи у којој живе. Мр Костић и Чотрић су истакли важност јачања везе матице и дијаспоре и у том смислу су рекли да ће предложити МСП-у покретање иницијативе за оснивање српских кровних организација у дијаспори, а у циљу заједничких интереса, пре свега очувања националног идентитета, културе, језика и ћириличног писма. Такође су упознали господина Дамњановића на заступљеност посланика српског порекла у парламентима земаља у окружењу, као и идеји да се формира функционално координационо тело, односно међупарламентарна организација, која би окупљала све српске посланике из региона и југоисточне Европе. Председавајући је обавестио Одбор да је на позив српске заједнице у Румунији 19. августа 2016.г. заједно са Александром Чортићем био у Темишвару, где су се упознали са активностима наше заједнице у у тој земљи. Заједнички је констатовано да је српска заједница у Румунији међу најбоље организованим заједницама у региону и дијаспори. Председник Одбора мр Иван Костић је обавестио чланове Одбора да је 04. септембра био у Беранама, у Црној Гори, где се састао са Гораном Киковићем, председником Општине. У разговорима који су вођени Костић и Киковић су се сложили да постоји потреба за отварањем конзулата РС у Беранама како због културно-историјских, тако и економских разлога. Обе посете, нагласио је председник Одбора, биле су у приватној режији, тј. о сопственом трошку. Председник је затим подсетио чланове Одбора да су са састанка од 07. септембра текуће године благовремено примили белешку и имали прилику да се упознају да су тада председник Одбора мр Иван Костић и Миодраг Линта, заменик председника Одбора примили делегацију представника Срба из Словеније: Бранислава Рајића, народног посланика у Државном збору Републике Словеније, Николу Тодоровића, члана Савета Владе Републике Словеније за националне мањине бивше СФРЈ и др Биљану Жикић, извршну директорку СКЦ „Данило Киш“ у Љубљани. Делегација из Словеније је у разговору обавестила представнике Одбора о припремама за оснивање Националног савета Срба у Словенији, позивајући да 01.октобра 2016. године у Цанкаревом дому у Љубљани делегација Одбора присуствује Установној скупштини Националног савета Срба Словеније. На крају излагања по другој тачки, чланови Одбора су једногласно прихватили информацију о активностима између две седнице Одбора.

У оквиру тачке Разно по предлогу председавајућег одређена је делегација у саставу: мр Иван Костић, председник Одбора, мр Јадранка Јовановић, члан Одбора и Весна Матић Вукашиновић, секретар Одбора, који ће у периоду 30.септембар до 01. октобар 2016.г. посетити Љубљану, Словенија ради присуства на оснивачкој скупштини Националног савета Срба Словеније.

По позиву Асоцијације ствараоци Републике Српске и Српског националног савјета Црне Горе , одређена је делегација у саставу мр Иван Костић, председник Одбора и Миодраг Линта, заменик председника Одбора, који ће од 07. до 09. октобра 2016.г посетити Пале, Република Српска, ради учешћа на Трећој редовној Конференцији на тему „Срби у региону, положај и перспективе“.

У складу са иницијативом председника Скупштине дијаспоре и Срба у региону, Драгана Станојевића, а у циљу заштите културе сећања на српске жртве и жртве Холокауста и подсећања на историјске чињенице страдања Срба, Јевреја и Рома у Другом светском рату, Одбор је одлучио да се 06. октобра 2016. одине, одржи тематска седница Одбора за дијаспору и Србе у региону, на тему: „Заштите културе сећања на српске жртве геноцида и жртве Холокауста“. Седница ће се одржати у Дому Народне скупштине, у малој сали са почетком у 11,00 часова. На седницу ће бити позвани сви народни посланици, а говорници ће бити страни експерти на ову тему и наша академска дијаспора, као и Душан Басташић, председник Удружења „Јадовно 1941“. Планирани су позиви за представнике Владе Р.Србије, министарстава, дипломатсих мисија у Беораду и невладиних организација и удружења, која се баве овом темом.

Седница је завршена у 13,00 часова.

Тонски снимак је саставни део овог записника.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић мр Иван Костић